送趙道士歸天目舊山
作者：薛能
朝代：唐

paragraphs: 愚朴尚公平，此心鄰道情。
有緣終自鄙，何計逐師行。
日者聞高躅，時人蓋強名。
口無滋味入，身有羽儀生。
奏乞還鄉遠，詩曾對御成。
土毛珍到越，塵髮倦離京。
符叱風雷惡，朝脩月露清。
觀臨天目頂，家住海潮聲。
道引圖看足，參同注解精。
休糧一擬問，窗草俟回程。